google/wiki40b huggingface dataset:
Hydrologisk målestasjon

Hydrologisk målestasjon er en operativ hydrologisk innretning for å måle vannstand i innsjø eller elveløp. De er også kalt avløpsstasjoner. Målingene foretas enten via en flottør i kum eller via en sensor plassert i vannet. Den målte vannstanden danner grunnlag for beregning av vannføring, eller tilsig.
I Norge står Norges vassdrags- og energidirektorat (NVE) for et nettverk bestående av rundt 700 målestasjoner. Nyere stasjoner leverer automatisk informasjon via datalinjer, mens eldre stasjoner må leses av manuelt.
Brabazon-komiteen

Konklusjon

Til tross for komiteens arbeid, måtte man tidlig se seg slått av fly som Douglas DC-4 og Lockheed Constellation. Likevel ble et par av flyene som kom ut av komiteens arbeid, som de Havilland Comet, de Havilland Dove og Vickers Viscount, en betinget suksess.

Bibliografi

«The Brabazon Committee and British airliners 1945-1960», Mike Phipp 2007
Nybyggerne (film)

Handling

Karl Oskar og Kristina bygger sitt nye hjem ved Ki-Chi-Saga. Alt faller ikke rett i hendene på dem - men de klarer å skape en fremtid. Kristina blir på nytt med barn. Karl Oskars bror og hans venn, Arvid, bestemmer seg for å dra vestover mot California for å grave etter gull. På veien dit støter de på alvorlige hindre og turen blir et mareritt. 
Ulrika gifter seg med en velstående amerikansk pastor, mens Danjel bygger en gård i samme traktene som Karl Oskar. Etter noen år på gården blir han og familien utsatt for et voldsomt angrep fra indianere. 
Kristina blir atter gravid, men denne gangen er det fare for hennes liv. Samtidig med dette overmannes hun av og til av hjemlengsel, usikkerheten og av det fremmede rundt henne.
Etter noen år i det nye landet sliter mange av de nyankomne, både fysisk og psykisk. Livet der ender tragisk for flere av dem.

Innspilling

Utandrerne og  Nybyggerne ble innspilt kontinuerlig. Den startet i 1968 og ble avsluttet i 1970. Innspillingene ble gjort ulike steder i Sverige, samt Minnesota. Stedet i USA hvor Karl Oskar etablerte sin gård ble innspilt i landlige omgivelser i Skåne. Kun interiørscenene ombord på seilskuta ble innspilt i studio.

Bakgrunn

Den første filmen tar utgangspunkt i de to første bøkene i Mobergs Utvandrer-kvadrologi: Utvandrarna (1949) og Invandrarna (1952), mens den andre filmen baserer seg på de to siste: Nybyggarna (1956) og Sista brevet till Sverige (1959).

Anmelderne

Aftenpostens anmelder gav den svært mye ros og mente faktisk at den var noe bedre enn den første filmen. Anmelderen beskrev den videre som en film for folk med sans for poesi, skjønnhet og realisme.
Begge filmene fikk strålende mottakelse og har blant annet blitt omtalt som en «bauta» i den fellesnordiske historiefortelling.

Popularitet og økonomi

Nybyggerne innbrakte drøyt 12 millioner kroner i Sverige og ble sett av ca 850 000. Den første filmen ble sett av 1,6 millioner og innbrakte nærmere 20 millioner kroner.

Annet

Begge filmene ble lansert på dobbel-DVD i 2005. Den 57 minutter lange dokumentaren Å Male Med Bilder fra 2005 er med som ekstramateriale.
Norgesmesterskapet i alpint 2012

Norgesmesterskapet i alpint 2012 var det norske mesterskapet i alpin skiidrett. Mesterskapet ble arrangert fra 19. til 25. mars på Hafjell.
Volksgrenadier

Volksgrenadier var en betegnelse for en rekke divisjoner i den tyske hæren under andre verdenskrig. De ble etablert høsten 1944 etter at Tyskland hadde mistet et stort antall divisjoner både på østfronten og vestfronten. På østfronten ble Armégruppe Senter nesten utslettet i Operasjon Bagration, og på vestfronten mistet tyskerne 5. panserarmé i Normandie som følge av Operasjon Overlord.
Navn Volksgrenadier – folkegrenader – ble valgt for å øke moralen ved å appellere til folks nasjonalisme (Volk) og eldre tysk militær tradisjon der grenaderer var elitesoldater. Det ble etablert rundt 50 slike divisjoner mot krigens slutt. Volksgrenadier og Volksgrenadiers divisjoner må ikke forveksles med Volkssturm, som var noe helt annet.

Historie og organisasjon

Den strategiske nødsituasjonen og mangelen på personell som fulgte av tapene i midten av 1944, skapte behov for etablering av infanteridivisjoner som sparte på personell og la vekt på en mer defensiv enn offensiv styrke. Volksgrenadier-divisjonene oppfylte dette behovet ved å kun bestå av seks infanteribataljoner i stedet for det vanlige antallet på ni. Dette var allerede et vanlig fenomen i mange eksisterende divisjoner. Enhetene hadde også flere maskingevær og lette automatvåpen og var dermed i større grad basert på kortdistansevåpen enn vanlige infateridivisjoner. Automatvåpen som Sturmgewehr 44 og panseervernvåpen som Panzerfaust ble brukt i stor utstrekning av Volksgrenadiers enheter.
De ble etablert med en liten kadre av herdede veteraner, underoffiserer og offiserer og fylt opp med alt mulig som erstatningshæren (eng. The Replacement Army) kunne få tak i. Dette inkluderte personell som hadde blitt igjen i Kriegsmarine og Luftwaffe, raskt hjelpe skadde soldater fra utslåtte enheter med å komme tilbake i tjeneste, eldre menn som ellers ikke ville ha blitt vurdert skikket til militærtjeneste og unge tenåringer. Alle disse ble rekruttert i Volksgrenadier.

Kampinnsats

Volksgrenadier-divisjonene deltok i Ardenneroffensiven, forsvaret av Siegfriedlinjen, på østfronten og i de avsluttende kampene i Tyskland. Noen divisjoner utmerket seg ved å kjempe intenst mens andre ble kastet inn i kampen med et minimum av trening og derfor klarte seg meget dårlig. Flere av Volksgrenadiers divisjoner, spesielt de som besto av personell fra Kriegsmarine og Luftwaffe, viste høy motivasjon og moral. Denne kampviljen førte til en forbløffende god effekt mot Det tredje rikets fiender i de rundt åtte siste månedene av krigen i Europa.
Pectoctenus

Utseende

Små til middelsstore (ca. 10-14 millimeter), avlange, blanke, brunrøde til svarte trebukker. Hodet er bredere enn langt uten forstørrede kjever, antennene omtrent halvparten så lange som kroppen elelr noe lengre, sagtakkede eller kort kamformede. Pronotum er nærmest tønneformet med rundede sider. Dekkvingene er parallellsidige. Beina er forholdsvis korte.

Levevis

De voksne billene er nattaktive og besøker ikke blomster. Larvene utvikler seg i død ved av løvtrær, utviklingen tar minst to år.

Utbredelse

Slekten er vidt utbredt i Afrika.

Kilder

Cerambycidae of the World - Anisarthrini 
BioLib - Anisarthrini
Pulsatricini

Taksonomi

Marks et al. (1999) delte uglefamilien (Strigidae) inn i tre underfamilier; Striginae, Surniinae og Asioninae. Imidlertid har nye molekylære beviser (Wink et al. (2008) og Fuchs et al. (2008b)) ført til en mindre justering av den opprinnelige inndelingen. Ninoxinae erstatter Asioninae og øreugler har blitt plassert som et tribus under Striginae.
Striginae er videre inndelt i seks tribus; Otini, Asionini, Megascopini, Pulsatricini, Strigini og Bubonini.
Reidar T. Larsen

Liv og virke

Reidar T. Larsen var sønn av Georg Toralf Larsen og Nora Larsen.
Av utdannelse hadde han handelsskole fra 1943, Sørmarka folkehøgskole fra 1946 og diverse kurs. Han virket som fabrikkarbeider i Lillehammer 1941–1945, medlem av Lillehammer bystyre 1945–1947 og journalist i Dagningen 1945–1946, før han gikk inn i politikken på heltid.

Politisk arbeid

Larsen var redaktør for Norges Kommunistiske Ungdomsforbunds blad Unge Viljer i årene 1946-1947, senere NKU-avisen Avant-Garden i 1948 og i årene 1951-1953. Han ble valgt til formann i NKU etter oppgjøret med Peder Furubotn og hans fløy i 1949. 
I 1953 ga han seg som formann i NKU og ble redaksjonssekretær i NKPs avis, Friheten, hvor han var redaktør 1959–1965.
Han var formann i NKP i perioden 1965–1975, men gikk inn i den brede alliansen Sosialistisk Valgforbund foran Stortingsvalget 1973 etter seieren i EF-avstemningen i 1972. Larsen ble innvalgt på Stortinget fra Hedmark 1973–1977 for Sosialistisk Valgforbund og er det siste NKP-medlemmet som har vært stortingsrepresentant. Han var parlamentarisk leder for Sosialistisk Valgforbund 1976–1977.
Da NKP nektet å sluttføre den samlingsprosessen som skulle omgjøre Sosialistisk Valgforbund til Sosialistisk Venstreparti, brøt han med kommunistpartiet og ble med videre i Sosialistisk Venstreparti, hvor han var medlem av hovedstyret 1975–1982. 
Han var medlem av Lillehammer bystyre 1945-1947 og av Valgordningskommisjonen 1968-1973.

Senere virke

Etter tiden på Stortinget var han informasjonsleder hos Forbrukerombudet 1978–1987, leder av Forbrukerkontoret i Østfold 1987–1991, styremedlem i Østfold Naturvern 1989–1991 og nestleder i Østfold Nei til EU 1990–1994. Han meldte seg ut av Sosialistisk Venstreparti i 1999 i protest mot at SV støttet NATOs militære engasjement i Jugoslavia og bombingen av Serbia.
Alkohollås

Alkolås er en teknisk innretning som måler utåndingsluften til sjåfør av for eksempel en bil. Alkolåsen kobles til tenningsystemet i bilen. For at sjåføren skal få startet bilen må han eller hun blåse i munnstykke på alkolåsen og utåndingsluften kontrolleres. Hvis det er alkohol i pusteprøven, og promillen til sjåføren er over 0,2, vil ikke føreren få start på bilen. Stortinget har vedtatt ett lovkrav om alkolås i all transport mot vederlag:

Vedtak i korthet

Stortinget har vedtatt en endring av vegtrafikkloven. Lovendringen vil gi Samferdselsdepartementet hjemmel til ved forskrift å pålegge den som driver transport mot vederlag på veg å sørge for at kjøretøyet har installert alkolås. Utgifter knyttet til anskaffelse, montering og kontroll av alkolåsen skal etter lovendringen dekkes av den som driver transport mot vederlag.
Munch-Ellingsen

Munch-Ellingsen er en norsk slekt som utgår fra rederen Arne Ellingsen (1889-1965) fra Sigerfjord, gift med Andrea Sofie Munch (1896–1980). Arne Ellingsen var sønn av Jens Ellingsen. De tilhørte en norsk slekt fra Meløy i Nordland som stammer fra Elling Kristoffersen (1676–1730). Hans etterkommere bodde i Fiskevåg, Sortland og andre steder i Nordland. Andrea Sofie Munch tilhørte den norske slekten Munch som stammer fra Søren Rasmussen Munch (1686–1748) og var datter til Peter Andreas Munch (f. 1865), som var gift med Johanne (født Kinck), og bror til maleren Edvard Munch.  
Munch-Ellingsen-familien har i flere forbindelser vært fremme i media da de er de nærmeste nålevende slektninger av Edvard Munch. Den har sammen med Oslo kommune sittet med opphavsretten til hans kunstverk frem til 1. januar 2015, da Munchs arbeider ikke lenger ble beskyttet av åndsverkloven.
FNs sikkerhetsråds resolusjon 1325

FNs sikkerhetsråds resolusjon nr. 1325 ble enstemmig vedtatt av Sikkerhetsrådet den 31. oktober 2000. Den var viktig i utviklingen av kvinners rettigheter i internasjonale freds- og sikkerhetsspørsmål. Dette var det første formelle og juridiske dokumentet fra FNs sikkerhetsråd som krevde at partene i konflikter måtte respektere kvinners rettigheter og for å støtte deres deltakelse i fredsforhandlinger og i gjenoppbyggingen etter en krig.
Orionkomplekset

Orionkomplekset er en stor gruppe av lyssterke stjernetåker, mørke skyer og unge stjerner beliggende i stjernebildet Orion. Skyen i seg selv er mellom 1500–1600 lysår unna og er flere hundre lysår i diameter. Flere deler av tåken kan observeres gjennom kikkerter og mindre teleskoper, og enkelte deler (slik som Oriontåken) er også synlig for det blotte øye.
Peder Skram

Peder Skram, (født ca. 1502, død 11. juli 1581) var en dansk admiral og sjøhelt, født på sin fars gods i Urup, nær Horsens i Jylland.

Krigstjeneste

Hans første tjeneste i svenskekrigen var for Christian II i slaget ved Brannkyrka i 1518. I slaget ved Uppsala to år senere berget han livet til standardbæreren. For sine tjenester i denne krigen fikk han et gods i Norge, hvor han bosatte seg med sin kone Elsebeth Krabbe. 
Han førte flåten mot Christian II i Norge 1531.

Grevefeiden

I grevefeiden fra 1534 til 1536 var hans ry som sjømann allerede etablert. Han ble sendt av den danske regjeringen for å assistere Gustav Vasa, som på den tid var alliert med Christian III, i kamp mot Lübeck og den danske tronpretendent grev Christoffer. Peder Skram hjalp med å organisere den svenske flåten i løpet av krigen. Innsatsen reduserte hansaveldets innflytelse i Østersjøområdet, og ved kroningen i 1536 ble Peder Skram adlet som takk for innsatsen. Han fikk også plass i kongens råd og bidro der i kampen mot tysk dominans.

Ny kommando

Peder Skram sa fra seg vervet som admiral i 1555. Sju år senere tok han igjen kommando, nå i forbindelse med sjuårskrigen, da kong Frederik I tilbød ham den. Han ble siden etterfulgt av Herluf Trolle og trakk seg tilbake. To ganger prøvde svenskene å beleire ham på slottet Laholm, hvor han bodde, men han klarte seg. Hans gods i Halland ble også raidet flere ganger. 
Da han i høy alder døde på sitt gods Urup hadde han for lengst fått tilnavnet «Danmarks våghals».
Peder Skram er gravlagt ved Østbirk kirke, og på kirkegården er det satt opp et minnesmerke over han og familien utført av billedhuggeren Otto Evens.
Polarsmyger

Utseende

En middelsstor (vingespenn 24 – 28 mm) sommerfugl, forvingens overside brunsvart med markerte, hvite flekker, bakvingens overside med "utvisket" mønster, slik skiller den seg fra den lignende moltesmygeren (P. centaureae), som har markerte flekker også på bakvingen. På underisden er grunnfargen grønnlig og flekkene er markerte på begge vingepar. Den hvite flekken midt på bakvingens underside er noe forlenget mot vingeroten.

Levevis

Polarsmygeren flyr over lune, solrike fjellskråninger, gjerne med framstikkende steiner som den liker å sitte på, i juni – juli. Man vet ikke sikkert hva larvenes næringsplante i Nord-Skandinavia er, men reinrose (Dryas octopetala) har vært foreslått.
Hallo P3

Hallo P3 er et norsk radio-talkshow som gikk på NRK Radio fra 2010 til 2017. Programmet baserte seg i stor grad på innringere der lytterne ble oppfordret til å ringe inn for å gi sin mening eller fortelle en historie rundt det som var dagens tema. Programmet gikk på P3, hver mandag til onsdag mellom kl. 17 og 19. Programleder var Tuva Fellman. I tillegg var Jørn Kaarstad (2011-2014), Jonas Jeremiassen Tomter (2014) og Adelina Ibish (2017) med-programledere. 
Programmet ble sendt fra NRK Tyholt i Trondheim. 
Siste program gikk 21. juni 2017.
Circaetinae

Taksonomi

Den tidligere slekten Dryotriorchis inkluderes nå i Circaetus. Det knytter seg fortsatt usikkerhet til antallet arter i slekten Spilornis, som her listes med seks arter. Tidligere har det blitt regnet opp mot 13 arter til Spilornis.
Rettspraksis

Rettspraksis er en samlebetegnelse på tidligere avgjørelser i de ulike domstolene og utgjør en av de sentrale rettskildefaktorene. Bakgrunnen for at rettspraksis har betydning i rettsanveldelsen er først og fremst tanken om at like tilfeller skal behandles likt, den tidligere avgjørelsen blir da ansett som et prejudikat.
I rettssystemer som er basert på civil law har rettspraksis normalt mindre betydning i forhold til rettssystemer som er basert på common law, hvor tidligere rettsavgjørelser vanligvis utgjør de sentrale grunnlaget for avgjørelsene. I civil law vil rettspraksis normalt brukes som et tolkningsmoment i tolkningen av en lovtekst, hvor man ser hvordan loven eller en lignende lov har blitt tolket tidligere.

Norge

Norsk Retstidende og Rettens Gang er domssamlinger i Norge som inneholder et stort utvalg av tidligere rettsavgjørelser fra norske domstoler. Det er først og fremst avgjørelsene fra Høyesterett som tillegges størst vekt i rettsanvendelsen.
Lewinsky-skandalen

Lewinsky-skandalen var en politisk skandale i USA som sprang ut fra et såkalt «upassende, fysisk forhold» mellom USAs president Bill Clinton og Monica Lewinsky, en 22 år gammel praktikant i Det hvite hus. Avsløringen av presidentens utroskap og etterfølgende etterforskning ledet etterhvert til riksrettssak mot Bill Clinton i 1998, hvor han ble frikjent for anklagene.
Monica Lewinsky ble i 1995 ansatt som praktikant i Det hvite hus. Skandalen kom opp etter hun sluttet i Det hvite hus og mistet kontakten med presidenten. Hun arbeidet da i Forsvarsdepartementet og betrodde seg der til en kollega, Linda Tripp, som i hemmelighet tok opp hennes betroelser på bånd. I januar 1998 oppdaget Tripp at Lewinsky hadde underskrevet en erklæring i forbindelse med saken om Paula Jones, hvor hun benektet at hun hadde hatt et seksuelt forhold til presidenten. Tripp gikk derved videre til spesialetterforsker Kenneth Starr med sine opptak av samtalene med Lewinsky. I avhør forklarte Lewinsky om ni tilfeller av seksuell omgang med Clinton.
Stephen Oppenheimer

Ut av paradiset

Hans bok Out of Eden, som ble utgitt i 2003, fokuserte på Oppenheimers hypotese at det moderne menneske oppsto og kom fra østlige Afrika i en enkel, betydelig utvandring som ikke besto av flere enn noen få hundre enkeltindivider. Denne lille gruppen av vandrere ble forfedrene til alle ikkeafrikanere og de fleste nordafrikanere. Deres etterkommere har siden strålet ut i et mangfold av fysiske trekk, språk, etnisitet og kulturer som vi ser i dag.

Paradiset i øst

I hans bok Eden in the East: The Drowned Continent of Southeast Asia, utgitt i 1998, fremmer Oppenheimer hypotesen om at eurasiere har opprinnelse i Sør-Asia, siterer bevis fra en rekke disipliner for å fremme sin sak: geologi, arkeologi, genetikk, lingvistikk og folkeminne. Ved å benytte geologisk bevis skriver han om økningen av havnivået som fulgte den avtakende istiden, så mye som opp til 150 meter, i løpet av tidsepoken 14 000 til 7 000 år siden, og forteller at dette senket kontinentalsokkelen utenfor kysten av sørøstlige Asia. Han, og andre, kaller dette tapte kontinentet for Sundaland og siterer arkeologiske bevis for en opprinnelig kultur i dette området. Økningen av havnivået førte til at denne kulturen ble spredt til alle kanter og Oppenheimer støtter denne tanken med de ovennevnte bevis fra genetikk, lingvistikk og folkeminne. Han merker seg, for eksempel, at disse kulturene i regioner hvor geologi har ført til nedsenket kontinentalsokkel også har myter om syndflod mens det er ingen myter om syndflod i Afrika ettersom landet ble relativt uberørt av økningen i havnivået.
Nadipteridae

Utseende

Små (vingelengde 2,8-5,5 millimeter) mygg.

Fossiler

Gruppen er kjent fra fossiler fra Trias og Jura, mellom 247-189 millioner år før nåtid, fra Frankrike, Kasakhstan og Kirgisistan.
Otto Galtung

Bakgrunn

Ottos foreldre var kjøpmann Hans Oluf Hansen (1831–1918) og Hansine Marie Galtung (1871–1967)

Studenttilværelse, yrkesliv og familiedannelse

Otto Galtung studerte til cand.med. 1922-1929, hadde sin tuberkuloseutdannelse fra Ullevål sykehus, på avd IX under prof Olaf Scheel, og fra Vardåsen sanatorium 1935-1939. Han giftet seg i 1939 med Astri Bache.
Otto Galtung kom til Helsedirektoratet i 1939, hvor han var Statens overlege for tuberkulose og sjef for Helsedirektørens tuberkulosekontor (senere Kontoret for sosialmedisin) 1968-74. Han gikk av med pensjon i 1974. 
Da tyskerne angrep Norge i 1940, var tuberkuloseinspektøren i Medisinaldirektoratet, Otto Galtung (1904-1981), i gang med planene for landsdekkende skjermbildefotografering. Han ble avsatt av nazistene som overtok arbeidet og startet masseundersøkelser i 1943.
Sammen med senere helsedirektør Karl Evang og Carl Lange var han redaktør for Tidsskrift for Seksuell Oplysning i 30-årene.
Galtung var medlem av Statens Kostholdsnevnd 1939, Statens Ernæringsråd 1946-1949, formann i Europahjelpens tuberkuloseutvalg 1947-1949, og formann i det interdepartementelle utvalg for samordning av omsorgen for funksjonshemmede fra 1969. 
I 1946-1949 satt han i Oslo Skolestyre for Arbeiderpartiet.
Buesekund

Et buesekund er et mål for vinkler tilsvarende ¹⁄₆₀ av ett bueminutt, ¹⁄₃₆₀₀ av én grad og ¹⁄₁ ₂₉₆ ₀₀₀ av én full sirkel. Ett buesekund tilsvarer én millimeters bredde på drøyt 200 meters avstand eller bredden av en norsk énkronemynt på rundt fem kilometers avstand eller 30,922 meter (WGS 84) langs jordens ekvator.
For å betegne mindre vinkler kan standard SI-prefikser benyttes. Millibuesekundet (forkortelsen er mas, fra engelsk milliarcsecond), som er ¹⁄₁₀₀₀ av et buesekund, brukes noen ganger i astronomi. I navigasjon brukes ofte også ¹⁄₁₀ (0,1) buesekund.
Basketball under Middelhavslekene 1967

Basketball under Middelhavslekene 1967. Basketball var en av flere grener i de  femte middelhavslekene ble arrangert i Tunis i Tunisia i perioden 8. til 17. september 1967. Det var femte gangen som basketball var med på programmet for Middelhavslekene. Det var kun en basketturnering for menn.
Dole (Jura)

Historie

Dole var hovedstad i Franche-Comté inntil Ludvig XIV overtok makten i regionen og flyttet administrasjonen fra Dole til Besançon. Universitetet i Dole, som ble grunnlagt Filip III av Burgund i 1422, ble også flyttet til Besançon på den tiden.

Geografi

Dole ligger ved elva Doubs.

Transport

Dole—Jura lufthavn ligger i kommunen Tavaux, ca. 7 km sørvest for Dole.
Force India

2008

I oktober 2007 ble Spyker F1 kjøpt opp av indiske Vijay Mallya og nederlandske Michiel Mol for 88 millioner Euro. Laget ble da omdøpt til Force India Formula One Team. Laget ønsket en indisk fører, men valgte til slutt å ansette Adrian Sutil, som tidligere hadde kjørt for laget under Spyker, og Giancarlo Fisichella, som ble hentet fra Renault. Laget endte sesongen på en 10.-plass uten poeng.

2009

I 2009 fortsatte teamet med Sutil og Fisichella, og de gikk inn i et samarbeid med Mercedes og McLaren, som respektivt leverer motorer og girkasser for teamet. og Fisichella tok teamets første pole position og poeng under Belgias Grand Prix. Før Italias Grand Prix gikk Fisichella over til Ferrari som erstatter for en skadet Felipe Massa, og teamets daværende testfører Vitantonio Liuzzi ble promotert til et førersete ved siden av Sutil. Under løpet satte Sutil teamets første raskeste runde. Teamet endte sesongen på en 9.-plass med 13 poeng.

2010

For 2010-sesongen fortsatte Force India med Sutil og Liuzzi, og de ga den skotske DTM-føreren Paul di Resta en rolle som testfører.
Austre Sunnmøre prosti

Austre Sunnmøre prosti er et tjenestedistrikt i Møre bispedømme i Den norske kirke. Den omfatter kommunene Norddal, Skodje, Stordal, Stranda, Sykkylven og Ørskog.
Prosten har sete i Ørskog hvor Ørskog kirke er prostikirke. 
De kirkelige fellesrådene i prostiet er Storfjorden kyrkjelege fellesråd og Sykkylven kyrkjelege fellesråd.
Prostiet er inndelt i sogn, som er den minste og grunnleggende enheten i Den Norske kirke. Tidligere var det også inndelt i prestegjeld, men disse ble faset ut på begynnelsen av 2000-tallet. De ansatte i kirken er enten ansatt av sognet gjennom kirkelig fellesråd, eller i prostiet. De fleste prestene er ansatte i prostiet, og har tjenesten sin knyttet til et eller flere sogn.
Leofflæd

Etymologi

Navneleddet leof har opprinnelse i urgermanske *leubha, «kjær». Den norrøne formen av navneleddet var ljúfr. Navneleddet flæd er dannet av gammelengelske flæd, «lys, vakker».

Kjente personer med navnet

Personene i listen er ordnet kronologisk etter fødselsår.
Dombås Hotell

Dombås Hotel er et hotell på Dombås i Dovre kommune, Oppland.
På grunnen hvor hotellet ligger, ble det drevet skysstasjon siden 1858. I forbindelse med utbyggingen av Dovrebanen ble hotellet skilt ut som egen eiendom fra gården Søre Dombås. Hotellets hovedbygning ble bygget i årene 1915-1917 og arkitekt var Arnstein Arneberg, selv om navnet "Domaas Hotell" ble brukt siden 1892. Siden ble hotellet utvidet som en forlengelse av det gamle hotellets bakside med da moderne bygninger og flere sengeplasser. Spisesalen og resepsjonen lå i den gamle hovedbygningen.
Hotellet ble i sin tid kjent som et av de flotteste hotellene i hele Gudbrandsdalen, og i 1927 ble det det første hotellet i dalen som hadde innlagt både varmt og kaldt vann på alle rom
Lørdag 19. mai 2007 ble det nesten 100-år gamle hotellet tapt i en brann som startet på loftet. Hovedbygget brant ned til grunnen, mens den nye fløyen (nå gamlefløyen) ble stående.
I mars 2014 åpnet hotellet på nytt dørene til et nybygd og moderne hotell. Det nye hotellet ble bygget i Oppdalsskifer og tre og ble designet av arkitektfirmaet Madsø Sveen arkitekter, med fokus på miljø, funksjonalitet og lokal tilhørighet. Hotellet ble bygd på grunnen der det gamle hotellet stod.
Frem til brannen var hotellet et Rica hotell. Etter brannen var hotellet et Scandic Partner hotell frem til starten av 2017.